**REALNOST IN IZZIVI V DRUŽINI**

*Meditacija za dekanijsko rekolekcijo, oktober 2016*

*Pripravil: p. Tarzicij Kolenko OFMConv*

**Poklicanost v zakon**

Vsi ljudje v preteklosti in tudi danes iščejo namen in smisel svojega življenja. Ker človek izhaja iz sebe, mu navadno ne uspe najti namena in smisla, največkrat

ostane »v praznem« vse življenje. Svoj namen najdemo samo v Bogu, saj nas je ustvaril zase. Isto velja tudi za družino. Za vernega človeka je *zakon klic, ki prihaja od Boga,* čigar nenehna navzočnost in milost omogočata, da se spoprijemamo z vzponi in padci skupnega življenja. To nas vodi v osrčje velikonočne pashalne skrivnosti, ki nas preko trpljenja, preizkušenj in križev ter smrti vodi v poveličanje.

»V luči vere je zakon razumljen kot pot v samo srce Boga, kjer se lahko izpolni naša velika potreba po bližini in pripadnosti. Pri rasti in vedno globlji bližini in medsebojni ljubezni lahko pari odkrijejo bližino z Božjim« (Pedersen).

Novi obrednik za zakrament sv. zakona močno poudarja, da se zakonca posvečujeta, ljubezen ju posvečuje.

Večina zakoncev v »dobrem zakonu« vidi: dobro službo, dovolj ali več denarja, bistre in uspešne otroke, lepe domove in prestižni avtomobil, dobro spolnost, zabavo, uživanje in romantiko, živahno družbeno življenje in ugled v skupnosti.

**Pastoralni izziv**

*Velika večina mladih, ki se odločajo za skupno pot in živijo v izvenzakoski skupnosti, ima vse zakramente; premalo ali skoraj nič pa ne vedo o zakramentalni razsežnosti sv. zakona. Poleg tega jih morda spremlja tudi življenjsko, družinsko izkustvo neporočenih staršev. Evangelizacija zakramenta sprave in zakramenta sv. zakona sta gotovo najbolj šibki točki naše* *pastorale.*

*Osnova, temelj krščanske družine je nov pristop evangelizacije zakramenta sv. zakona, ki se mora začeti že osnovni šoli, saj ima že veliko mladih takšne in drugačne izkušnje.*

*Tu se ponuja možnost, da družina rešuje družino. Mislim predvsem na pare zakonskih in drugih skupin, saj imajo dolgoletno duhovno formacijo. Ti morajo vstopiti v veroučne učilnice, v birmanske skupine, v delavnice oratorijev in mladinske skupine. Vsaj dvakrat ali trikrat v letu naj bi starši pomagali pri srečanju staršev z veroučenci. Otroci in mladi nujno potrebujejo zgled poročenih staršev - pričevalcev.*

**Položaj današnje družine**

Posinodalna apostolska spodbuda papeža Frančiška jasno začrta pot družine in Cerkve. »Blagor družine je odločilnega pomena za prihodnost sveta in Cerkve« (AL 31).

Ko se ruši družina, se rušijo vrednote: ljubezen, poštenje, zaupanje. S tem pa se rušijo civilizacijski odnosi v pravu, kulturi in gospodarstvu. »Pretirana individualistična kultura posedovanja in užitka vnaša v družine ozračje nestrpnosti in nasilja« (AL 33).

Ugotovitev sinode lahko povzamemo v naslednjem:

* Mnogi se bojijo samote, iščejo prostora, zaščite, sprejetja in zvestobe,
* drugi bežijo v samoto (samskost), ker ne upajo tvegati,
* trajno zvezo jemljejo kot potrošniški material: dokler služi, je dobro, dokler je lepo, negujemo, ko postane breme, pa odložimo …

**Pastoralni izziv**

*Papež Frančišek nas postavlja pred vprašanje: »Nismo vedno dobro spremljali novoporočencev v njihovih prvih letih zakona, npr. s predlogi in ponudbami, prilagojenim njihovim urnikom, njihovi govorici in njihovim zares konkretnim skrbem. Pretirana idealizacija, predvsem ko nismo prebujali zaupanja v milost, zakona ni naredila bolj zaželenega in privlačnega, temveč prav nasprotno« (AL 36).*

*Tu izstopa in bode še eno vprašanje, kakšno skrb posvečamo izven zakonskim parom, neporočenim staršem. Morda bi vsaj polovico staršev pritegnili, če bi na nedeljo Jezusovega krsta povabili na družinsko srečanje starše novokrščencev preteklega leta. Tudi tisti, ki bi ne prišli, bi imeli občutek, da jih nismo pozabili*. *S primerno katehezo bi jih povezali med seboj in z duhovnikom.*

Sinodalni očetje so potrdili: »Ena največjih pojavnih oblik revščine v sodobni kulturi je *osamljenost* kot posledica odsotnosti Boga v življenju ljudi in krhkosti odnosa« (AL).

**Pastoralni izziv**

*Duhovniki! Pa smo pri tem, kako velik je pomen župnijskih skupin, kjer se ljudje srečujejo in gradijo medčloveške odnose ter gradijo močno evangeljsko skupnost. Seveda to zahteva veliko dodatnega dela, ki pa si ga olajšamo, če v to delo vključujemo laike.*

**Nekaj izzivov papeža Frančiška**

- V mnogih družinah sploh ni več navade, da bi skupaj jedli. Zato je tudi težko organizirati družinsko molitev. Spomnimo ob koncu maše, da udeležence oltarnega občestva čaka doma družinski oltar – družinska miza.

- Zasvojenost je problem mnogih družin. Apostolska spodbuda govori: »Družina bi lahko preprečevala ali vsaj omilila težave v zvezi z zasvojenostjo, toda družba in politika ne uvidita, da družina, ki ni trdna, izgubi odzivno sposobnost za pomoč svojim članom« (AL, 51).

- Papež jasno pove tudi to, da samo izključna in neločljiva zveza med moškim in žensko v polnosti razlikuje med tistimi, ki nimajo namena skleniti stalne zveze, in tistimi, ki se zaradi slabosti, neodločnosti ali ekonomskih razlogov ne odločijo za zakon. Prav to je odločilno za naš pastoralni pristop do teh ljudi.

**Nekaj sklepnih misli**

Bogu moramo biti hvaležni za vse tiste družine, ki živijo svoje zakramentalno poslanstvo in živijo v ljubezni. S tem posvečujejo svoje družinsko življenje in župnijsko občestvo. Če živijo po svojih močeh evangelij, bodo lahko same evangelizirale. »Tako naj sveti vaša luč.«

Papež zaključi to poglavje Amoris laetitiae: »V vseh situacijah čuti Cerkev potrebo po tem, da pove besedo resnice in upanja.« To nas opogumlja, da se ni treba bati, da bi zaradi resnice

izgubili svoje vernike.